Mai multe asociații de romi din Transilvania vor să îl aducă pe primarul din Târgu-Mureș, Dorin Florea, în fața unui stabor țigănesc, care să îl judece pentru declarațiile legate de anchetele sociale obligatorii, potrivit Mediafax.

Reprezentantul mai multor asociații ale romilor din Transilvania, Aurel Pascu, a declarat, miercuri, corespondentului Mediafax, că va fi întocmită și o scrisoare deschisă care va fi adresată forurilor europene prin care se condamnă discriminarea romilor.

„Vrem să îl aducem pe primarul din Târgu-Mureș, Dorin Florea, în fața unui stabor țigănesc, să îl judece pentru declarațiile făcute despre anchetele sociale obligatorii în cazul femeilor rome care nasc mai mulți copii, având în vedere că, în județul Mureș, există comunități rome care respectă tradițiile. Facem acest demers și pentru că se presupune că Dorin Florea face parte din etnia romă și va trebui să dea socoteală, mai ales că a fost votat de romii din Târgu-Mureș la alegeri, astfel că nu putea ajunge primar, într-un oraș unde sunt români, dar și mulți maghiari, fără voturile noastre. De asemenea, vom întocmi o scrisoare deschisă pe care o vor adresa forurilor europene prin care condamnăm discriminarea romilor”, a spus Pascu.

Acesta a susținut că asociațiile romilor nu doresc să se ajungă la sterilizarea femeilor din cadrul etniei așa cum s-a procedat în anii 1990.

Reprezentant al romilor: „Noi susținem ca femeile rome să nască și câte 10 copii”

„Ungaria acordă facilități pentru creșterea natalității, iar România vrea să stopeze creșterea populației. Copiii sunt o binecuvântare de la Dumnezeu și nu ne putem opune ca femeile rome, care sunt mai aprige la pat, să nu dea naștere la copii. Noi susținem ca femeile rome să nască și câte 10 copii. Probabil că îi este cuiva frică de populația romă, să nu ajungă peste câțiva ani, mai numeroasă decât populația românească”, a conchis Aurel Pascu.

Acesta reprezintă mai multe asociații și formațiuni Partida Romilor Cluj, Fundația Roma Umanitate, Fundația Syndi Umanitate, Centrul Creștin al Romilor din Transilvania, Gypsy Media, Partidul Democrat Creștin al Romilor din România.

Primarul din Târgu Mureş, Dorin Florea, a scris luni pe Facebook că populaţia trebuie conştientizată că responsabilitatea creşterii şi formării unui copil este uriaşă și a propus introducerea unor anchete sociale obligatorii pentru cuplurile care vor să aibă copii.

Apoi, Florea a adăugat că propunerea sa nu înseamnă rasism, ci responsabilitate, și a avertizat că România se confruntă cu o „bombă socială” care „va exploda”.

În replică, preşedintele CNCD, Csaba Asztalos, a declarat, pentru Mediafax, că Florea este aşteptat pe 21 ianuarie la sediul CNCD pentru a fi audiat și că riscă o amendă cuprinsă între 2.000 şi 100.000 de lei.

Editor web: Liviu Cojan